
U  I M E  R E P U B L I K E  H R V A T S K E

P R E S U D A

Općinski sud u Rijeci, po sutkinji Lejli Rašidkadić, uz sudjelovanje Ivane Džafić kao zapisničarke, u prekršajnom postupku protiv okrivljene odgovorne osobe Tatjane Babić, zbog prekršaja iz članka 60. stavka 1. točke 38. i stavka 2. te drugih Zakon o računovodstvu, (Narodne novine br. 85/2024, 145/2024, 151/2025 dalje: ZR) temeljem prigovora na prekršajni nalog Financijske agencije, Regionalni centar Rijeka klasa: 120-02/22-04/32105, urbroj 07-03-22-2 izdan dana 07. studenog 2022., nakon javne i glavne rasprave održane 25. svibnja 2026., u odsutnosti tužitelja te okrivljenika odgovorne osobe, dana 28. svibnja 2026., javno je objavio i   


p r e s u d i o  j e

I	Okrivljena Tatjana Babić, kći Vladimira, rođena  21. lipnja 1974. u Rijeci, OIB 06070857326, sa prebivalištem u Gornji Sroki 122 H, Sroki, prekršajno nekažnjavana,  

na temelju članka 183. Prekršajnog zakona (Narodne novine broj 107/07, 39/13, 157/13, 110/15, 70/17, 118/18, 114/22; dalje: PZ)


kriva je 
što

kao odgovorna osoba poduzetnika nije dostavila FINI u bilo koju poslovnicu FINE na području RH ili putem internetskog servisa uz korištenje digitalnog certifikata, najkasnije u roku od 6 mjeseci od zadnjeg dana poslovne godine, odnosno do 30. lipnja 2022. godine radi javne objave godišnji financijski izvještaj s ostalom propisanom dokumentacijom, za poslovnu 2021. godinu, 

dakle, kao odgovorna osoba poduzetnika nije dostavila dokumentaciju iz članka 30. stavaka 2., 3., 4. i 11. ZR-a Financijskoj agenciji radi javne objave sukladno rokovima iz članka 30. stavaka 5., 6., 7. i 11. ZR-a ili u slučajevima posebnih okolnosti iz članka 34.a stavka 1. ovoga Zakona u rokovima propisanim pravilnikom iz članka 34.a stavka 2. ovoga Zakona


čime je odgovorna osoba u pravnoj osobi počinila prekršaj iz članka 60. stavka 2. u vezi sa člankom 60. stavkom 1. točke 38. Zakona o računovodstvu

pa se 

odgovornoj osobi u pravnoj osobi Tatjani Babić na temelju članka 60. stavka 2. u vezi sa stavkom 1. točkom 38. Zakona o računovodstvu 


i z r i č e

novčana kazna u iznosu od 660,00 eura (šesto šezdeset eura i nula centi).

Na temelju članka 33. stavka 11. Prekršajnog zakona, okrivljenica je dužna platiti novčanu kaznu u roku od 1 (jednog) mjeseca od dana pravomoćnosti ove presude. Ako novčana kazna ne bude u cijelosti ili djelomično plaćena u određenom roku, naplatit će se prisilno.

Na temelju članka 152. stavka 3. i članka 183. stavka 2. Prekršajnog zakona okrivljenica se upozorava da će se smatrati da je novčana kazna u cjelini uplaćena ako u roku koji je određen ovom odlukom uplati dvije trećine izrečene novčane kazne.

II	Na temelju članka 139. stavka 3. u vezi s člankom 138. stavka 3. Prekršajnog zakona, okrivljena odgovorna osoba dužna je nadoknaditi trošak prekršajnog postupka u paušalnom iznosu od po 30,00 eura (trideset eura) u roku od 1 (jednog) mjeseca od pravomoćnosti ove presude.


Obrazloženje

1.	Financijska agencija dostavila je sudu predmet u povodu pravovremenog i dopuštenog prigovora okrivljene odgovorne osobe protiv prekršajnog naloga kojim je krivom proglašena odgovorna osoba zbog prekršaja činjenično opisanog u izreci i kažnjena novčanom kaznom u iznosu od 663,61 eura.

1.1.	Prekršajni nalog je stavljen izvan snage na raspravi.

2.	Prekršajnim nalogom prekršaj okrivljenika je pravno označen kao prekršaj iz članka 42. stavka 1. točke 33. odnosno stavka 2. Zakona o računovodstvu (Narodne novine 78/15, 134/15, 120/16, 116/18, 47/20, 114/22, 82/23).

2.1.	Nakon počinjenja prekršaja stupio je na snagu novi Zakon o računovodstvu.

2.2.	Sud u smislu članka 3. stavka 3. PZ smatra da optuženi prekršaji imaju pravni kontinuitet u članku 60. stavku 1. točki 38. ZR odnosno članku 60. stavku 2. ZR koji za predmetne prekršaje propisuje novčane kazne od 1.320,00 eura do 13.270,00 eura za poduzetnika i od 660,00 eura do 2.650,00 eura za odgovornu osobu poduzetnika, što 
je niže od ranije propisanih kazni preračunato u kune pa je primjenom članka 3. stavka 2. PZ sud prema okrivljenoj odgovornoj osobi primijenio taj zakon kao blaži za počinitelja.

3.	Dana 25. svibnja 2026. godine održana je glavna rasprava, a na ročište u ovom postupku se nisu odazvali niti tužitelj niti okrivljena odgovorna osoba pravne osobe, kojima su pozivi bili uredno dostavljeni, a svoj izostanak nisu opravdali. 

3.1.	Okrivljena odgovorna osoba je bila upozorena o svojim pravima u smislu članka 109.a stavka 1. točaka 2. do 8. Prekršajnog zakona, a i u pozivu za ročište je, između ostalog, upozorena da će se, ukoliko se pozivu ne odazove, a njezina nazočnost i ispitivanje nisu potrebni i ne utječu na zakonito i pravilno donošenje presude, postupak provesti i donijeti presuda bez njihove nazočnosti, sve sukladno članku 128. stavku 2. točki 7. i članku 167. stavku 3. Prekršajnog zakona. Stoga je Sud, utvrdivši da su dokazi u spisu dostatni za donošenje pravilne i zakonite odluke o prekršaju i bez ispitivanja okrivljenika, ocijenio da su se stekli uvjeti za provođenje glavne rasprave bez nazočnosti uredno pozvane okrivljene odgovorne osobe i predstavnika tužitelja.

3.2.	Na ročištu je pročitan optužni prijedlog te je proveden dokazni postupak u kojem su izvadak iz registra godišnjih financijskih izvještaja za 2021. godinu (list 6 spisa), te podatke Ministarstva pravosuđa, uprave i digitalne transformacije, Odjela za prekršajnu evidenciju za okrivljenu od 23. ožujka 2026. (list 7-8 spisa).

3.3.	Iz izvatka iz registra godišnjih financijskih izvještaja za 2021. slijedi da obveznik nje dostavio godišnji financijski izvještaj za statističke i druge potrebe za 2021. do 30. lipnja 2022. godine.

3.4.	Iz Prekršajne evidencije slijedi da okrivljenica nije prekršajno kažnjavana.

4.	Iz članka 47. stavka 1. i članka 4. stavka 2. ZR slijedi da su trgovačka društva kao poduzetnici dužni dostaviti Financijskog agenciji godišnji financijski izvještaj s potpunom dokumentacijom radi javne objave najkasnije u roku od 6 mjeseci od zadnjeg dana poslovne godine.

4.1.	Sukladno članku 18. stavku 9. i članku 49. stavku 2. ZR za optuženi prekršaj odgovorne osobe mogu biti članovi uprave, nadzornog odbora, svi izvršni direktori i članovi upravnog odbora.

4.2.	Isto tako, sukladno članku 7. stavku 4. ZR ako poduzetnik povjeri obavljanje računovodstvenih poslova i funkcije računovodstva drugim pravnim ili fizičkim osobama ostaje u potpunosti odgovoran za povjerene poslove, kao i za nesmetano obavljanje nadzora od strane nadzornih tijela.

4.3.	Pritom je Financijska agencija ovlašteni tužitelj za optuženi prekršaj kako to slijedi iz članka 52. stavka 16. ZR.

4.4.	Okrivljenik se može ekskulpirati od propuštanja postupanja po članku 47. ZR samo dostavljanjem izjave o neaktivnosti u smislu članka 47. stavka 9. ZR i pratećeg Pravilnika o načinu vođenja Registra godišnjih financijskih izvještaja, te načinu primanja i postupku provjere potpunosti i točnosti godišnjih financijskih izvještaja i godišnjeg izvješća (Narodne novine broj 1/16, 93/17 i 50/20) koji je na snazi primjenom članka 79. točke 4. ZR.

5.	Na temelju ovako provedenog postupka, razmotrivši provedene dokaze, i to svaki dokaz pojedinačno te dovodeći ih u međusobnu vezu, ovaj sud utvrđuje da su se u ponašanju okrivljenika ostvarila sva bitna obilježja djela prekršaja iz članka 60. stavka 1. točke 38. i stavka 2. Zakona o računovodstvu.

5.1.	Naime, okrivljena odgovorna osoba je nedvojbeno u kritično vrijeme bila odgovorna osoba u okrivljenoj pravnoj osobi OGOR j.d.o.o, a nije osporeno niti utvrđenje iz izvatka Financijske agencije iz registra godišnjih financijskih izvještaja za 2021. godinu za okrivljenike da do 30. lipnja 2022. okrivljenica nije Financijskoj agenciji dostavila propisan godišnji financijski izvještaj sa ostalom propisanom dokumentacijom radi javne objave.

5.2.	Zakon nije propisao izuzeće za dostavljanjem dokumentacije za neaktivne subjekte, naprotiv, upravo za njih je propisana posebna obveza dostave Izjave o neaktivnosti do 30. travnja, tako da je za poslovnu 2021. godinu rok za dostavu izjave o neaktivnosti bio je 30. travnja 2022., a rok za dostavu GFI-ja za javnu objavu bio je 30. lipnja 2022. 

5.4.	Također, Zakon o računovodstvu javno objavljen propis, a nepoznavanje prava nikoga ne ispričava. Obveza registriranih trgovačkih subjekata da dostavljaju financijska izvješća temeljna je i javno dostupna zakonska obveza. Okrivljenica je sama osnovala tvrtku i preuzela odgovornost odgovorne osobe. Osoba koja registrira društvo i preuzima ulogu odgovorne osobe dužna je upoznati se s propisima koji uređuju njezine obveze. 

5.5.	Prekršaj je dovršen propuštanjem roka za dostavu godišnjeg financijskog izvještaja dana 30. lipnja 2022. 

6.	Slijedom svega navedenog, sud utvrđuje odgovorna osoba poduzetnika nije dostavila Financijskoj agenciji dokumentaciju iz članka 47. stavaka 2., 3. i 4. ZR-a radi javne objave u skladu s rokovima iz članka 47. stavaka 5., 6. i 7. ovoga ZR-a ili u slučajevima posebnih okolnosti iz članka 53. stavka 1. ZR-a u rokovima propisanim naredbom iz članka 53. stavka 2. ZR-a, i time počinila prekršaj iz članka 60. stavka 1. točke 38. i stavka 2. Zakona o računovodstvu. Stoga je sud okrivljenu odgovornu osobu oglasio krivom za opisani prekršaj te joj izrekao novčanu kaznu kao u izreci ove presude.

7.	Okrivljenica je prekršajno odgovorna za povrede propisa o prekršaju. Okrivljena odgovorna osoba u pravnoj osobi je u konkretnom slučaju kriva za prekršaj jer je bila dužna i mogla biti svjesna da je njeno propuštanje zabranjeno odnosno da je bila pravno obvezna spriječiti nastupanje propisom opisane posljedice prekršaja i to propustila učiniti.

8.	Pri odmjeravanju novčane kazne okrivljenici za počinjeni prekršaj, sud je uzeo u obzir sve okolnosti iz članka 36. Prekršajnog zakona te sud smatra izrečena kazna primjerena okolnostima, posljedicama i težini počinjenog djela prekršaja te da će se i ovako izrečenom novčanom kaznom kod okrivljenika postići svrha kažnjavanja i da će se ubuduće kloniti počinjenja ovakvog i sličnog prekršaja.

8.1.	Sukladno odredbi članka 152. stavka 3. Prekršajnog zakona, novčana kazna smatrat će se u cijelosti plaćenom ako okrivljenica plati dvije trećine izrečene novčane kazne u roku određenom ovom odlukom. 

9.	Kako su okrivljenica proglašena krivom, sud ju je obvezao na plaćanje paušalnog troška prekršajnog postupka u iznosu od 30,00 eura, koji iznos je primjeren složenosti i dužini trajanja postupka te njezinom pretpostavljenom imovnom stanju.

U Rijeci 28. svibnja 2026. godine



Zapisničarka								Sutkinja
Ivana Džafić, v.r.							Lejla Rašidkadić, v.r.

[bookmark: _GoBack]

UPUTA O PRAVU NA ŽALBU
Protiv presude ovlaštene osobe mogu podnijeti žalbu u roku od 8 (osam) dana od dana dostave prijepisa presude u dovoljnom broju primjeraka za prvostupanjski i drugostupanjski sud.

DNA:
1. ovlašteni tužitelj
2. okrivljenica Tatjana Babić, uz uplatnicu 
3. u spis 

